Povzetek revizijskega poročila   
Izplačevanje dodatkov zaradi epidemije covida-19 v Psihiatrični bolnišnici Begunje

Računsko sodišče je izvedlo revizijo pravilnosti izplačevanja dodatkov zaradi epidemije covida-19 v letu 2021 v 6 javnih zdravstvenih zavodih, in sicer v Psihiatrični bolnišnici Begunje (v nadaljevanju: bolnišnica), Ortopedski bolnišnici Valdoltra, Univerzitetnem rehabilitacijskem inštitutu Republike Slovenije – Soča, Zdravstvenem domu Trbovlje, Zdravstvenem domu Idrija in Psihiatrični bolnišnici Vojnik.

**Cilj revizije** je bil izrek mnenja o pravilnosti poslovanja bolnišnice v delu, ki se nanaša na določanje in obračunavanje covidnih dodatkov v letu 2021. Računsko sodišče je o pravilnosti tega dela poslovanja bolnišnici izreklo **mnenje s pridržkom.**

Bolnišnica je v nasprotju z Zakonom o sistemu plač v javnem sektorju in Kolektivno pogodbo za javni sektor izplačala dodatek za delo v rizičnih razmerah javnima uslužbencema, čeprav del in nalog nista opravljala v nevarnih pogojih dela. V nasprotju z Zakonom o interventnih ukrepih za omilitev posledic drugega vala epidemije COVID-19 je direktorju in pomočniku direktorja izplačala preveč dodatka za delo v rizičnih razmerah direktorjem v javnem sektorju v dejavnosti zdravstva in socialnega varstva, javni uslužbenki pa preveč dodatka za nevarnost in posebne obremenitve v času epidemije javnim uslužbencem na delovnih mestih plačne skupine J v dejavnosti zdravstva in socialnega varstva. Bolnišnica je ravnala v nasprotju z Zakonom o začasnih ukrepih za omilitev in odpravo posledic COVID-19, ker direktor v sklepu o izplačilu dodatka za neposredno delo v okolju s COVID-19 pacienti ni opredelil delovnih mest, na katerih se je izvajalo neposredno delo s COVID-19 pacienti, obračun in izplačilo dodatka za neposredno delo v okolju s COVID-19 pacienti za čas opravljanja neprekinjenega zdravstvenega varstva (dežurstva) pa je določil pavšalno in ne za ure dela, ko je zaposleni dejansko opravljal neposredno delo v okolju s COVID-19 pacienti. V nasprotju z Zakonom o začasnih ukrepih za omilitev in odpravo posledic COVID-19 je javnim uslužbencem izplačala dodatek za neposredno delo v okolju s COVID-19 pacienti tudi za čas, ko niso opravljali neposrednega dela v okolju s COVID-19 pacienti, nekaterim javnim uslužbencem, ki so opravljali neposredno delo v okolju s COVID-19 pacienti, pa dodatka za neposredno delo v okolju s COVID-19 pacient ni izplačala. Javnega uslužbenca je začasno razporedila k drugemu izvajalcu tudi za obdobje, za katero ni bil izdan sklep o začasni razporeditvi.

Bolnišnica je nepravilnosti odpravila med revizijo, računsko sodišče **odzivnega poročila ni zahtevalo**.

Ljubljana, 23. decembra 2022